送餞從叔辭豐州幕歸嵩陽舊居
作者：盧綸
朝代：唐

paragraphs: 白鬚宗孫侍坐時，願持壽酒前致詞。
鄙詞何所擬，請自邊城始。
邊城貴者李將軍，戰鼓遙疑天上聞。
屯田布錦周千里，牧馬攢花溢萬羣。
白雲本是喬松伴，來遶青營復飛散。
三聲畫角咽不通，萬里蓬根一時斷。
豐州聞說似涼州，沙塞晴明部落稠。
行客已去依獨戍，主人猶自在高樓。
夢親旌斾何由見，每阻清風一回面。
洞裏先生那怪遲，人天無路自無期。
砂泉丹井非同味，桂樹榆林不並枝。
吾翁致身殊得計，地仙亦是三千歲。
莫著戎衣期上清，東方曼倩逢人輕。